**Република Србија**

**ГРАД ВРАЊЕ**

**ГРАДСКО ВЕЋЕ**

Број: 06-58/2020-04

Дана:18.03.2020 године

**В р а њ е**

На основу члана 61. Пословника Градског већа града Врања („Сл. гласник града Врања, број: 20/2016), Одлуке о проглашењу ванредног стања на целој територији Републике Србије, Градско веће града Врања на седници одржаној 18.03.2020. године, разматрало је препоруке Градског штаба за ванредне ситуације, од 18.03.2020. године и донело следеће:

***З А К Љ У Ч К Е***

 У циљу сузбијања и спречавања ширења вируса КОВИД-19, Градско веће прихвата препоруке Градског штаба за ванредне ситуације и с`тим у вези:

 1. Забрањује рад свих отворених башти, кафића и ресторана, као и доству хране из ових објеката.

 2.Забрањује ванпијачну продају и дозвољава продају искључиво на пијачним тезгама, уз обавезно придржавање безбедне удаљености тезги не мањој од 2 метра, као и да на површини од 4м2 не може бити више од једног лица.

 3.Обавезују се возачи аутобуса и кондуктери, који обављају линијски и наменски превоз, да морају да носе заштитну маску и рукавице за једнократну употребу, све време док обављају превоз, као и да се за улаз и излаз путника користе само једна врата која су најудаљенија од возача.

 4. Налаже се вршиоцима услуге јавног превоза да повећају број возила на оним линијама којима се превозе лица запослена у привредним друштвима, како би се смањиле гужве и обезбедио несметан превоз путника на безбедној удаљености не мањој од 1 метра.

 Наведена лица су у обавези да након сваке вожње, када стигну на последњу станицу обаве проветравање аутобуса, оперу и дезинфикују под аутобуса и све рукохвате. После завршене дезинфекције обавезни су да промене рукавице и ставе нове.

5. Возачи такси возила, су у обавези, да носе заштитну маску и рукавице за једнократну употребу за време превоза путника, као и да се у такси возилима не користи сувозачево седиште за превоз путника због безбедне удаљености од возача. Сва возила морају бити дезинфикована и проветрена након сваке вожње.

 Закључак доставити: начелнику Градске управе, начелнику Комуналне милиције, начелнику Одељења за инспекцијске послове и Писарници Града Врања.

 **ПРЕДСЕДНИК**

 **ГРАДСКОГ ВЕЋА,**

 **др Слободан Миленковић**

На основу члана 29 став 1, тачка 10 Закона о смањењу ризика од катастрофа и управљању ванредним ситуацијама (Сл. Гласник РС бр 87/18), члана 61 Пословника Градског већа (Службени гласник града Врања број 20/16) и препоруке Градског штаба за ванредне ситуације број 217-05/2020 од 18.03.2020. године, Градско веће града Врања на седници одржаној 18.03.2020. године, у циљу сузбијања и спречавања ширења вируса COVID – 19, доноси:

**Н А Р Е Д Б У**

**о забрани рада угоститељских објеката**

1.Забрањује се рад свих угоститељских објеката на територији града Врања и достава хране из ових објеката на кућну адресу.

2.Мере одређене овом наредбом трају до престанка опасности од ширења заразне болести COVID-19 на територији града Врања.

3.Наредба ступа на снагу даном објављивања у Службеном гласнику града Врања.

ГРАДСКО ВЕЋЕ ГРАДА ВРАЊА

Број 06-58-1/2020 – 04, Датум 18.03.2020. године

Председник Градског већа

 др Слободан Миленковић

На основу члана 29 став 1, тачка 10 Закона о смањењу ризика од катастрофа и управљању ванредним ситуацијама (Сл. Гласник РС бр 87/18), члана 61 Пословника Градског већа (Службени гласник града Врања број 20/16) и препоруке Градског штаба за ванредне ситуације број 217- 3/2020 од 15.03.2020. године, Градско веће града Врања на седници одржаној 18.03.2020. године, у циљу сузбијања и спречавања ширења вируса COVID – 19, доноси:

**Н А Р Е Д Б У**

**о забрани рада спортских објеката, спортских кладионица,**

**коцкарница, казина и дечијих играоница**

1.Забрањује се рад свих спортских објеката, спортских кладионица, коцкарница, казина и дечијих играоница на територији града Врања.

2.Мере одређене овом наредбом трају до престанка опасности од ширења заразне болести COVID-19, на територији града Врања.

3.Наредба ступа на снагу даном објављивања у Службеном гласнику града Врања.

ГРАДСКО ВЕЋЕ ГРАДА ВРАЊА

Број 06-58-2/2020 – 04, Датум 18.03.2020. године

Председник Градског већа

 др Слободан Миленковић